
ANDREJ BRVAR

O nedoumljiva določenost naših življenj!



Tistega dne se je spet ojunačil in jo pozdravil, medtem ko je prihajala iz Cirilove tiskarne. Tokrat ga ni ignorirala. Rekla mu je: »Gospod, jaz vas ne poznam,« in odhitela s prijateljico mimo, vitka v plašču iz temno modrega velurja, s temno modrim žametnim klobučkom, potisnjenim nazaj. »Joj, kako se je zresnil, kako so se mu stemnile temno rjave oči globoko pod čelom, napol pokritim s šajkačo!« In sploh, uniforma je bila na njem kot ulita, škornji zloščeni, na rdečih epoletah visokega ovratnika pa sta sijali majhni medeninasti liri. Glasbenik torej. Glasbenik-narednik …


800 mrtvih in 700 ranjenih v Barceloni in Valenciji. Bo Italija odstopila Nemčiji del Abesinije? Avstrija v nenehnem valu napetosti, spopadov in nervoznosti …


Svojega znanca in njenega sodelavca je končno le pregovoril, da jo je povabil na sokolski ples v počastitev rojstnega dne kraljice Marije v veliki dvorani Narodnega doma. Prišla je, a seveda ne sama. Prišla je z mamo in atom, saj jih še ni dopolnila osemnajst. »Ah, kako krasen profil je imel,« medtem ko je igral klarinet v vojaški godbi pod taktirko gospoda Jíraneka, »in kakšen lesk se mu je lovil po črnih, gladkih laseh, počesanih na prečo!« …


Na Hitlerjev pritisk nova Schuschniggova vlada. 
Velika napetost v Gradcu. Bombniki, tanki, topovi …

